കേരളത്തില് കാട്ടുനീതിയാണ് നടപ്പിലാക്കുന്നത് : വി.ഡി സതീശന് അഞ്ചല് : കേരളത്തില് ഭരണത്തിന്റെ ധിക്കാരവും വിവേചനവുമാണ് പോലീസ് നടപ്പിലാക്കുന്നതെന്നും സര്ക്കാര് ചെയ്യുന്ന തെറ്റായ നടപടികള് ആര് ചൂണ്ടിക്കാട്ടുന്നുവോ അവരെ കള്ളക്കേസില് കുടുക്കി അറസ്റ്റ് ചെയ്ത് ജയിലില് അടക്കുകയുമാണ് ചെയ്യുന്നതെന്നും പ്രതിപക്ഷ നേതാവ് വി.ഡി സതീശന് പറഞ്ഞു. നിലമേലില് വാക്സിന് വിതരണവുമായി ബന്ധപ്പെട്ട് ഉണ്ടായ തര്ക്കത്തെ തുടര്ന്ന് വനിതാ പഞ്ചായത്ത് പ്രസിഡന്റ് അടക്കം പത്തോളം ആളുകളെ ജയിലില് അടച്ച സംഭവത്തില് ജാമ്യം ലഭിച്ചു പുറത്തിറങ്ങിയവര്ക്ക് നല്കിയ സ്വീകരണ പരിപാടി ഉദ്ഘാടനം ചെയ്ത് പ്രസംഗിക്കുകയായിരുന്നു പ്രതിപക്ഷ നേതാവ്. സിപിഎം പറയുന്നത് അനുസരിക്കാന് മാത്രമായി ചില ഉദ്യോഗസ്ഥന്മാരുണ്ട്. അവര് കരുതിയിരിക്കുക. ആലപ്പുഴയിലെ കൈനകിരിയില് വാക്സിന് വിതരണ കേന്ദ്രത്തില് എത്തി ഡോക്ടറുടെ ചെകിട്ടത്തു അടിച്ച സിപിഎം നേതാവ് ഇപ്പോഴും സമൂഹത്തില് വിലസുന്നു. വാകിസ്ന് വിതരണത്തിലെ ക്രമക്കേട് ചോദ്യം ചെയ്ത കോണ്ഗ്രസ് പഞ്ചായത്ത് പ്രസിഡന്റ് ജയിലില്. ഇതിലൂടെ കേരളത്തിലെ പിണറായി സര്ക്കാര് കാട്ടുനീതിയാണ് നടപ്പിലാക്കുന്നതെന്നും വി.ഡി സതീശന് പറഞ്ഞു. നിലമേല് പഞ്ചായത്ത് പ്രസിഡന്റ് വിനീത, നേതാക്കളായ എം.എം നസീര്, ബിന്ദുകൃഷണ ബിനു, സാജന് എന്നിവര് പ്രസംഗിച്ചു